**Továbbhaladási feltételek az SNI enyhe értelmi fogyatékosok oktatásában**

5-8. évfolyam

A továbbhaladás feltételeinek meghatározásánál figyelembe vettük a fogyatékosságból adódó speciális feltételeket és lehetőségeket, így a minimálisan teljesítendő elvárásokat kétéves ciklusokban fogalmaztuk meg.

**5-6. évfolyam**

MAGYAR NYELV ÉS IRODALOM

* A tanuló beszéljen tisztán, érthetően, alkalmazza a beszédfonetikai eszközöket.
* Legyen képes eligazodni a mindennapi kommunikációs helyzetekben.
* Tartsa be a viselkedési és illemszabályokat.
* Legyen gyakorlott egyszerű helyzetekben az önálló véleménynyilvánításban.
* Ismerje fel a kérdőszavak alapján a tanult szófajokat, és igyekezzen fokozott önállósággal alkalmazni az ezekhez kapcsolódó nyelvtani szabályokat.
* Ismerje fel a tanult irodalmi és fogalmazási műfajokat, tudjon egy-egy rövid mesét, verset elmondani.
* Legyen képes szóban és írásban – az olvasott vagy átélt – élmények közlésére adott szempontsor szerint.
* Tudjon írásbeli munkát készíteni – előkészítés után, segítséggel – a tanult műfajokban, a szövegszerkesztés szabályainak alkalmazásával, irányítás mellett.
* Olvasson az osztályfoknak megfelelő jó tempóban, értelmesen, elemezze irányítással tartalmi és formai szempontból az olvasottakat.
* Legyen képes – irányítással – a megismert irodalmi szövegekben a lényeg kiemelésére és a szöveg tömörítésére, elemzésére.
* Vegyen részt aktívan dramatizálásban, gyűjtőmunkában.
* Ismerje fel a tanult irodalmi művekben a pozitív és negatív hősöket, tudjon véleményt nyilvánítani – irányítással – a művekkel kapcsolatban.

MATEMATIKA

* A tanuló tudjon gondolkodási műveletet végezni az ismert halmazok segítségével.
* Értse és használja helyesen a logikai fogalmakat.
* Legyen biztos számfogalma tízezres számkörben, a számok írásában.
* Értse a közönséges tört szám és a negatív szám fogalmát.
* Tudjon készségszinten számolni szóban és írásban.
* Tudjon önállóan összetett szöveges feladatot megoldani.
* Legyen jártas a természetes számok nagyság szerinti összehasonlításában.
* Legyen képes összefüggések felismerésére és leírására a matematika különböző témaköreiben.
* Felismert és megfogalmazott szabályokat tudjon lejegyezni.
* Tudjon különbségsorozatot folytatni, hányadossorozatot alkotni.
* Növekedjen gyakorlottsága a gyakorlati mérésekben, a pénzhasználatban.
* Tudjon csoportosítani testeket és síkidomokat a tanult tulajdonságok alapján.
* Ismerje a mértékegységeket és a mértékegységek közötti viszonyszámokat.
* Legyen jártas a szögmérő használatában, a szögek mérésében.
* Tudja a négyzet és a téglalap kerületét kiszámítani, területét lefedéssel mérni.
* Tudja szerkeszteni a tanult geometriai alakzatokat.
* Gyűjtsön adatokat, szerezzen tapasztalatokat a lejegyzési módban.
* Végezzen csoportos valószínűségi kísérleteket.
* Értse a „biztos” és a „lehetetlen” kifejezéseket.

ERKÖLCSTAN

* A tanuló életkorának és képességének megfelelően legyen képes felelősen dönteni, döntéseiért felelősséget vállalni.
* Figyeljen másokra, ismerje és tudja elfogadni a másik embert, a másságot.
* Legyen kialakul szabálytudata, legyen képes a szabályok betartására.
* Tudjon másokkal kapcsolatot kialakítani, felnőtt segítségével konfliktusokat feloldani.
* Érezze és tudja a közösséghez tartozás szabályait, kötelezettségeit.
* Ismerje az önmagát és a környezetét fenyegető veszélyeket, tudja azok megelőzésének módját.
* Ismerje a reklámok valóságtartalmát.

TÖRTÉNELEM ÉS ÁLLAMPOLGÁRI ISMERETEK

* A tanuló legyen tájékozott saját életeseményei alapján a múlt–jelen–jövő relációs rendszerben.
* Ismerje saját helyét, szerepét a családjában.
* Mutassa be az iskolai közösséget közvetlen tapasztalatszerzés, saját élmény alapján.
* Meséljen családja és iskolája múltjából érdekes történeteket.
* Ismerje lakóhelyének településformáját, természeti szépségeit, gazdasági értékeit. Legyen képes ezek rövid szöveges bemutatására.
* Tudjon biztonságosan tájékozódni és közlekedni lakóhelyén.
* Ismerje és használja a lakóhely művészeti és kulturális szolgáltatásait.
* Tudjon különbséget tenni a történelem különböző megismerési forrásai között.
* Legyenek elemi összehasonlító fogalmai a távoli korban és a ma élő emberek életmódjáról.
* Ismerje fel a tanult korokat – ruházatot, használati tárgyakat, jellegzetes épületeket – képről.
* Legyen képes beszélni Jézus születéséről, a kereszténység kialakulásáról.
* Értékelje a Biblia jelentőségét, tudjon elmondani bibliai történetet.
* Mondja el önállóan a megismert mondák, legendák, történetek tartalmát.
* Tudjon különbséget tenni a történetek mesei és valóságos eseményei között.
* Legyen képes segítséggel rajzos beszámolókat készíteni.
* Ismerjen fel és nevezzen meg hazánk őskori és ókori emlékeiből legalább kettőt képről, filmről.
* Tudja leolvasni, megmutatni a képes történelmi atlaszban a tanultakkal összefüggő történelmi helyeket.
* Olvassa le és mutassa meg vándorló őseink állomáshelyeit.
* Ismerje a letelepedés, a honfoglalás évszámát, valamint fontosabb emlékhelyeit.
* Tudjon érzelmileg azonosulni a honfoglalással, a magyarság életében betöltött szerepével.
* Tudja megnevezni a tanult korok uralkodóit, beszéljen tetteikről.
* Legyen képes tanári rávezetéssel ok-okozati összefüggések felismerésére, következtessen a tanulságokra.
* Legyen képes példákkal illusztrálni az ország fennmaradásának, a magyarság megmaradásának küzdelmeit.
* Legyen képes ismereteit bővíteni forrásanyagok felhasználásával, olvasson rövid részleteket a tananyaghoz kapcsolódóan.
* Tudja a tanult évszámokat az időszalagon elhelyezni, az események helyszíneit a térképen megmutatni.
* Mondjon példákat a történelmi események művészeti megjelenítésére.

HON\_ ÉS NÉPISMERET

* Ismerje a magyarság sajátosságait, kultúráját, értékeit.
* Tudja térképen megmutatni hazánk tájegységeit.
* Legyen tisztában a rokonsági fokokkal, tudjon példát mondani saját családjából.
* Ismerjen ma is élő népszokásokat.
* Ismerje a magyarországi nemzetiségeket és a külföldre szakadt magyarság részeit.
* Ismerjen fel a magyarság által alkotott művészeti alkotásokat, tudjon megnevezni híres magyarokat.
* Ismerje a nemzeti, vallási és családi ünnepek jelentőségét, tudja azokat felsorolni.

TERMÉSZETISMERET

* A tanuló tudja tapasztalatait szóban, írásban rögzíteni.
* Legyen tapasztalata a hő hatására bekövetkező változásokról.
* Ismerje a tanult és vizsgált anyagok jellemző tulajdonságait, tudja azokat felsorolni.
* Ismerje a termesztett növények, valamint a házi és ház körül élő állatok szerepét az ember életében.
* Tudja adott szempontok szerint jellemezni a tanult állatok testfelépítését, kültakaróját, életmódját, táplálkozását, szaporodását.
* Tudja felsorolni az időjárás elemeit és ezek segítségével önállóan jellemezni a napi időjárást.
* Tudja felsorolni és kijelölni a fő világtájakat a valóságban és a térképen.
* Tudja használni az iránytűt.
* Ismerje a színek jelentését a térképen.
* Ismerje fel Magyarország természetföldrajzi térképét.
* Ismerjen fel és nevezzen meg a hazai tájakra jellemző egy-egy növényt és állatot.
* Tudja jellemezni és csoportosítani a tanult növényeket és állatokat, adott szempontok alapján.
* Ismerje az összefüggéseket az időjárás, az évszakok változása és az élő természetben végbemenő változások között.
* Tudja, hogy az ember pozitív és negatív értelemben is befolyásolja a természeti életközösségek fennmaradását, életét.
* Tudjon felsorolni a környezetében alkalmazott környezetvédelmi módszereket.
* Aktívan vegyen részt környezetvédelmi tevékenységben.
* Használja tudatosan az ismeretszerzési eszközöket, módszereket.
* Váljon igényévé a könyvek és egyéb ismerethordozók használata.
* Legyen képes önállóan lejegyezni tapasztalatait.

FÖLDRAJZ

* Ismerje fel a tanult földi képződményeket, nevezzen meg jelenségeket, folyamatokat.
* Legyen ismerete az éghajlati övezetekről. Tudja segítség mellett megmutatni, megnevezni az éghajlati övezeteket.
* Ismerje és használja az időegységeket.
* Legyen képes a földgömbön, a Föld térképén irányítás mellett tájékozódni, a kontinenseket, óceánokat megnevezni, helyüket, a helyzetüket meghatározni.
* Legyen képes egyszerű összehasonlításokat végezni a térkép vagy modell, makett segítségével.
* Gyűjtsön képeket, leírásokat. Tudja megmutatni hazánk helyét Európa térképén. Legyen képes a térképről információt szerezni, hazánk nagy tájait megmutatni, megnevezni, a tanult földrajzi neveket, szakkifejezéseket pontosan használni.
* Tudja megfigyeléseit szóban elmondani, röviden, tömören írásban rögzíteni, rajzban ábrázolni.
* Értse meg, hogy a felelőtlen emberi magatartás veszélybe sodorja a földi létet.
* Ismerje fel az energiatakarékosság szükségességét.

ÉNEK-ZENE

* Vegyenek részt örömmel az énekórákon, énekeljenek közösen, vállalkozzanak egyéni éneklésekre is.
* Válasszanak kedvenc dalokat, törekedjenek a tanult előadásmód megjelenítésére a dalok éneklése során.
* Fejezzék ki és fogalmazzák meg a tanult dalok élményvilágát, hangulatát.
* Vegyenek részt többszólamú gyakorlatokban, éneklésekben, a közös rögtönzésekben, vállalkozzanak egyéni hangszeres és/vagy énekes rögtönzésekre is.
* Gyakorolják tanári segítséggel a különféle kották írását-olvasását a tanult formákban.
* Fejlődjön zenei hallásuk, ismerjék föl a többször hallott nép- és műzenei szemelvényeket.
* Legyenek képesek hosszabb terjedelmű zenei részletek figyelemmel kísérésére, elemzésére, adott szempontok alapján.

VIZUÁLIS KULTÚRA

* Tudjon adottságai függvényében egyszerűbb vizuális problémákra, emocionális késztetésekre kreatívan reagálni.
* Szerezzen tapasztalatokat a vizuális kifejező elemek változatos felhasználhatóságáról a folt, a vonal, a felületek kapcsolatában.
* Ismerje a komponálás néhány fontos eszközét (vonalvastagság, szín, elhelyezés).
* Tudjon ritmikus kompozíciókat létrehozni.
* Legyen képes egyszerű formák látványszerű ábrázolására.
* Fejlődjön képi kifejezése irodalmi és zenei élmények hatására (festés, rajzolás és plasztikus alakítások).
* Tudjon – a tárgyalkotó folyamat lépéseinek betartásával – a megismert anyagokból egyszerű tárgyakat készíteni.
* Legyen jártas az összetettebb síkbeli alkotások létrehozásában.
* Tudatosan alkalmazza térábrázolásaiban a térjelzéseket (közel, távol, takarás).
* Szerezzen tapasztalatokat az egyszerű tárgyak szerkezetéről.
* Legyen képes – szabadon választott technikával – művészeti és személyes élményei képi kifejezésére.

INFORMATIKA

* Legyen képes néhány lépésből feladatsor algoritmusának összeállítására.
* Tudjon egyszerű, elsősorban rajzos titkosírást készíteni, megfejteni.
* Legyen tájékozott a képi információforrások körében.
* Fokozódjon érdeklődése, aktivitása a számítógéppel végzett tevékenység iránt.
* Legyen képes változások létrehozására a képernyőn.
* Ismerje a számítógép perifériáit.
* Ismerje a billentyűzet és az egér használatát, tudjon egyszerű rajzot és rövid szöveget megjeleníteni a képernyőn.
* Tudjon önállóan információt szerezni az internet segítségével.
* Növekvő önállósággal legyen képes az iskolai könyvtár használatára.

TECHNIKA ÉS ÉLETVITEL

* Fokozódó önállóság az önkiszolgáló tevékenységben.
* Szabálykövető magatartás az étkezésben, az egyéni fejlettségnek megfelelő feladatok elvégzésében, a munka elfogadásában.
* A megfigyelt anyagok felismerése, megnevezése, tapasztalatok, ismeretek felhasználása az egyszerű megmunkálásban, a megismert eszközök balesetmentes használata.
* Egyszerű modell, rajz alapján építés, térrendezés.
* A gyalogos közlekedés szabályainak ismerete.

TESTNEVELÉS ÉS SPORT

* A tanuló tartsa be a biztonsági szabályokat.
* Értse az órán elhangzó utasításokat és szakkifejezéseket, ezeknek megfelelően cselekedjen.
* Legyen képes alkalmazni a tanult sorakozási formákat, alakzatokat, menetgyakorlatokat.
* Tudja végrehajtani a bemelegítő gyakorlatokat bemutatás után.
* Legyen képes gyors indulásokra, irány- és iramváltásokra futásgyakorlataiban.
* Érzékelje a távolba és a célba dobás különbségét.
* Különböztesse meg mozgásában a magasba és a távolba ugrást.
* Tudja összekapcsolni és irányítással végrehajtani a tanult talajtornaelemeket.
* Ismerje, illetve alkalmazza a labda birtokbavételének és továbbításának egyszerű kéz- és lábtechnikai megoldásait.
* Ismerje a tanult játékok nevét, tanári segítséggel idézze fel és tartsa be a játékszabályokat.

**7-8. évfolyam**

MAGYAR NYELV ÉS IRODALOM

* A tanuló legyen tájékozott az alapvető tömegkommunikációs helyzetekben és műfajokban.
* Ismerje fel a tömegkommunikáció szerepét és hatását.
* Tartsa tiszteletben mások véleményét.
* Ismerje fel a nyelvi szövegben a tanult hangtani, szó- és alaktani, mondattani jelenségeket.
* Legyen képes a helyesírási segédkönyvek eszközszintű használatára.
* Rendelkezzen olvasható írásmóddal. Tudjon önállóan 7-8 mondatban beszámolni irodalmi, film- és színházi élményeiről szóban és írásban.
* Vegyen részt aktívan a közös dramatikus játékokban és az azokat elemző beszélgetéseken.
* Olvasónaplóban, feljegyzés, vázlat, jellemzés vagy elbeszélés formájában tudja az olvasott művekben megjelenített emberi problémákat, kapcsolatokat, élethelyzeteket, erkölcsi kérdéseket megnevezni, bemutatni.
* Legyen tájékozott a tanult irodalmi kifejezésformák felismerésében és megnevezésében.
* Legyen képes kitölteni, megírni a mindennapi élet alapvető, egyszerűbb hivatalos iratait (feladóvevény, pénzesutalvány, csekk, hivatalos levél, kérvény).
* Ismerje fel ezek formai követelményeit, tudjon tájékozódni a kitöltés módjáról.
* Fejlettségi szintjének megfelelően legyen képes felfogni a tömegkommunikációs eszközök lényegi mondanivalóját, tudjon ezekhez viszonyulni.
* Legyen képes egy-egy film – irányítás melletti – elemzésére.
* Ismerjen néhány hazai és külföldi filmművészeti alkotást.

NÉMET NYELV

* Mutasson érdeklődést, szándékot az idegen nyelv tanulása iránt.
* Értse a begyakorolt szavakat, kérdéseket, utasításokat.
* Tudjon bemutatkozni, köszönni.
* Próbálja a tanult nyelvtani szerkezeteket alkalmazni.
* Igyekezzen megfelelő ritmussal a tanult egyszerű mondatokat megismételni, törekedjen a megfelelő kiejtésre, hanglejtésre.
* Tudjon – a tanultak köréből – mondókát elmondani, dalt elénekelni.
* Legyen képes használni a rendelkezésre álló segédanyagokat – képeket, szóképet, tárgyképet, hanganyagot – a nyelvtanulásban

MATEMATIKA

* A tanuló használja a matematika nyelvét a gondolkodási műveletek végzésekor.
* Legyen biztos szám- és műveletfogalma az adott számkörben.
* Tudjon összetett szöveges feladathoz megoldási tervet készíteni, több megoldást keresni.
* Tudjon összehasonlítani racionális számokat.
* Legyen képes összefüggések felfedezésére a szabály kiválasztásánál, különböző módon tudjon sorozatokat folytatni az adott számkörben.
* Használja a logikai kifejezéseket.
* Ismerje a statisztikai adatok feldolgozásának, rendezésének módját.
* Legyen képes adott szabályú táblázatot kiegészíteni, adatokat ábrázolni koordináta-rendszerben. Tudjon grafikont készíteni leolvasott adatok alapján.
* Legyen képes megállapítani a valószínűségi játékok és kísérletek kimenetelét.
* Ismerje a fogalmakat.
* Ismerje a testek és síkidomok tulajdonságait, alkotórészeit.
* Tudjon területet, felszínt számolni, ismerje a terület mértékegységét.
* Tudjon szerkeszteni a geometriai alakzatokat.
* Tudjon síkidomot tükrözni, kicsinyíteni, nagyítani.

ERKÖLCSTAN

* Tudja, hogy embernek lenni kiváltság és igen nagy felelősség.
* Életkorának és képességeinek megfelelő önismerettel rendelkezzen.
* Legyen nyitott a magyar és más népek kultúrájának megismerésére, elismerésére.
* Tudja elfogadni a vallási és egyéb emberi sokszínűséget.
* Legyen fogalma a jóról és a rosszról.
* Ismerje és gyakorolja a becsület, a tisztelet és a szeretet fogalmát, az ahhoz tartozó magatartást.

TÖRTÉNELEM ÉS ÁLLAMPOLGÁRI ISMERETEK

* Tudjon megnevezni a lakóhelyén működő helyi közösségeket, ismerje alapvető tevékenységeiket, mondjon gyakorlati példákat.
* Ismerje lakóhelyén a lakossági ügyintézés intézményeit, tudja hova, milyen ügyben lehet fordulni.
* Tudja kezelni a kiemelkedő személyiségekről gyűjtött életrajzi adatokat.
* Legyen képes szóban felvázolni rövid életrajzi portrét egy általa példaképnek tartott történelmi személyiségről.
* Ismerjen fel az egyes korok eseményei között történelmi összefüggéseket, készítsen azokról vázlatot.
* Ismerje a legjellegzetesebb reformkori személyiségek nézeteit, érveljen, vitázzon a megismert tények alapján.
* Tudjon összefüggéseket említeni a világ- és a magyar történelem eseményei között. Az ok-okozati összefüggések felismeréséből, a következtetésekből legyen képes elemi ítéletalkotásokra.
* Megadott szempontok alapján elemezze a társadalmi, gazdasági változásokat, konkrét példákkal mutasson rá a fejlődésre.
* Tudja a tanult történelmi évszámokat.
* Jártasság szintjén használja a képes történelmi atlaszt.
* Ismerje fel, hogy népünk számára milyen gazdasági, társadalmi veszteségeket jelentett a háborúkban való részvétel.
* Legyen képes a térképről önállóan leolvasni a háborús eseményeket, használja fel a térképet szóbeli feleletéhez.
* Utasítsa el a nemzeti, faji gyűlöletet.
* Legyen magatartásában megnyilvánuló magyar és európai azonosságtudata.
* Ismerjen néhány történelmi témájú irodalmi művet, filmet.
* Legyen képes tankönyvből önállóan felkészülni, könyvtárban forrásanyagot keresni, irodalmi ismeretei alapján illusztrációkat gyűjteni adott témához.
* Alkalmazza a tanulás során gyűjtött anyagot, a kortársak visszaemlékezéseit.
* Ismerje a demokráciához kapcsolódó kifejezéseket, az állampolgári jogokat és kötelességeket.

TERMÉSZETISMERET

* A tanuló tudjon példákat mondani a tanult életközösségek növényi és állati egyedeire, jellemző életformájukra.
* Legyen képes példákon keresztül bemutatni egy-egy életközösséget veszélyeztető történést és az ember felelősségét.
* Vegyen részt a növények, állatok gondozásában, óvásában, becsülje élő környezetét.
* Legyen igénye egészséges környezetre, tevőlegesen vegyen részt annak kialakításában.
* Fogadja el a másságot, lássa meg benne a természet sokszínűségét, szépségét. Legyen toleráns a saját környezetében felfedezhető mássággal kapcsolatosan.
* Bővítse ismeretei különféle információhordozó anyagokon keresztül.
* Legyen képes információk rövid, tömör közlésére szóban és írásban.
* Ismerje saját teste felépítését, a szervrendszereket. Tudja elhelyezkedésüket, működésük lényegét és szerepét a szervezet harmonikus működésében.
* Ismerje a fogamzásgátlás néhány lehetőségét.
* Legyen képes megkülönböztetni a szervezet egészséges és beteg működését.
* Legyenek ismeretei a természetgyógyászatról. Utasítsa el a kuruzslás minden formáját.
* A tanuló legyen képes egyszerű mechanikai és hőtani jelenségeket megfigyelni a gyakorlatban és kísérletekben, fogalmazza meg tapasztalatait.
* Ismerje fel a tanult fizikai ismeretek szerepét a technikai és természeti környezetben.
* Ismerje a fizikai vizsgálatokhoz szükséges eszközök balesetmentes használatát.
* Legyen járatos a mérések végzésében és tudjon egyszerű kísérleteket önállóan is elvégezni.
* Tudja kiválasztani azokat a cikkeket, könyveket, rádió-, televízió-műsorokat, amelyek segíthetik a fizikai jelenségek jobb megismerését.
* Tudja megkülönböztetni az egyenletes és egyenletesen változó mozgásokat.
* Tudja, hogy nem a mozgás fenntartásához, hanem a mozgásállapot megváltoztatásához kell erő.
* Ismerje fel a halmazállapot-változásokat a mindennapok gyakorlatában.
* Ismerje a hőmérséklet-kiegyenlítődés elvét és az energiamegmaradás törvényét.
* Tudjon gyakorlati példákat mondani a hőmérséklet mérésére.
* Példák segítségével tudja értelmezni, hogy mi a különbség a test súlya és tömege között.
* Ismerje fel az anyagok halmazállapotát, tudja azokat jellemezni.
* Ismerjen fel a gyakorlatban néhány egyszerű gépet.
* Legyen tájékozott arról, hogy az egyszerű gépek a mindennapi munkavégzésben nélkülözhetetlenek. Tudja, hogy az összetett gépek alapjául is az egyszerű gépek szolgálnak.
* Tudjon példát mondani a nyomás fizikai törvénye alapján készült berendezésére.

FÖLDRAJZ

* A tanuló tudjon példákat mondani a természetföldrajzi övezetességre, alapvető jellegzetességének bemutatására tanári irányítás mellett. Legyen képes egy táj természeti jellemzőit bemutató kép, ábra, adatsor elemzésére irányítás, segítségadás mellett. Megadott szempontok szerint tudja csoportosítani a nagyobb tájegységek tipikus tájait, legyen képes a térképen megmutatni ezeket.
* Tudjon tanári segítséggel egy-egy példát mondani az adott táj természeti és társadalmi környezetének alapvető összefüggéseire.
* Szempontsor mellett legyen képes jellemezni Európa természetföldrajzi adottságait, erőforrásait.
* Legyen elemi ismerete az Európai Unióról.
* Ismerje Európa legfontosabb országait. Mondjon példát a közös és az eltérő földrajzi vonásokra.
* Használja pontosan a témához kapcsolódó földrajzi, topográfiai fogalmakat, legyen képes megmutatni ezeket a térképen is.
* Legyen képes jellemezni hazánk nagy régióit szempontsor szerint. Végezze önállóan írásbeli feladatait a munkalapokon, feladatlapokon.
* Tudja a megye, a főváros főbb jellemzőit.
* Tudjon példát mondani a megye környezeti állapotára.
* Ismerje a föld felszínét alakító erők jelentőségét.
* Tudja, hogy a víz az élet alapja, tanuljon meg vigyázni rá.

ÉNEK-ZENE

* Tudják kifejezően énekelni a tanult dalokat társakkal és egyénileg.
* Vegyenek részt a kánonok éneklésében, többszólamú gyakorlatokban, csoportos és egyéni rögtönzésekben egyéni képességek szerint.
* Törekedjenek fokozottabb önállóságra a zenei írás-olvasás feladataiban.
* Szerezzenek ismereteket zeneművekről, zeneszerzőkről, ismerjék fel a meghallgatott zenei szemelvényeket jellegzetes témáik alapján is.
* Fejlődjön esztétikai érzékük, zenei hallásuk, muzikalitásuk, emocionális érzékenységük.

VIZUÁLIS KULTÚRA

* Használja tudatosan a vizuális nyelv elemeit.
* Ismerje a mértani térformák legfontosabb tulajdonságait és tudja azokat felhasználni térelemzéshez, térképezéshez.
* Alkalmazza a fény-árnyékot a plasztikus formák megjelenítésében.
* Legyen képes művészeti élmény hatására kifejező alkotásokat készíteni térben vagy síkban.
* Legyen képes egyszerű mértani testek látványszerű ábrázolására.
* Tudjon embert ábrázolni modell után. Legyen ismerete az ember méreteiről, arányairól.
* Ismerje fel a műalkotásokon a kompozíció legfontosabb eszközeit.
* Használja tudatosan képalakításain a vizuális kifejező-elemeket.
* Legyen képes egyszerű plakátok megtervezésére és kivitelezésére.
* Legyen képes művészeti élmény vizuális kifejezésére a tanult kompozíciós eszközök felhasználásával.
* Legyen nyitott az esztétikai közlésre és befogadására.
* Tudjon értékítéleteket hozni természeti és mesterséges környezetének esztétikájára vonatkozóan.
* Legyen jártas a környezet alakításában, a tárgykészítésben használatos egyszerű eszközök, szerszámok használatában.
* Legyen ismerete a tárgyi környezet és az életmód összefüggéseiről.

INFORMATIKA

* A tanulónak legyen ismerete a számítástechnika múltjáról, a jövőben betöltött szerepéről.
* Ismerje fel a számítógép perifériális egységeit, ismerje fel alapvető funkcióit.
* Legyen tájékozott a kalkulátorral való számolásban.
* Legyenek elemi gyakorlati tapasztalatai az algoritmusok leírási lehetőségeiről.
* Ismerje fel egy-egy algoritmus jelölését.
* Legyen képes tanári segítséggel algoritmusok megjelenítésére játékos számítógépes környezetben.
* Legyen képes a legfontosabb könyvtárban található dokumentumfajták megnevezésére, megkülönböztetésére.
* Legyen képes információk keresésére lexikonokból, gyermekenciklopédiákból.
* Legyen képes funkcióhoz kapcsoltan néhány egyszerű parancs bevitelére.
* Tudjon kész programba adatokat beírni, eredményeket értelmezni.
* Legyen képes tanári segítséggel értelmezni egyszerű ismétlődéseket, elágazásokat tartalmazó algoritmusokat.
* Tudjon segítséggel készségfejlesztő és oktató programokat futtatni.
* Ismerje a lakóhelyi (vagy legközelebbi) közkönyvtárat.
* Használjon a tanuláshoz többféle könyvtári dokumentumot.
* Legyen képes segítséggel a könyvtárban adott témában keresni, betűrendes katalógust használni.

TECHNIKA ÉS ÉLETVITEL

* A természeti, társadalmi és a technikai környezet megfigyeléséből, elemzéséből gyűjtött tapasztalatok értelmezése, felhasználása egyszerű feladathelyzetben, anyagok megmunkálásában, eszközök használatában.
* Az épített környezet megnevezése, önálló tervezés, építés kockák, dobozok, szerelőelemek felhasználásával.
* A gyalogos közlekedés szabályainak betartása jártasság szinten, gyakorlottság a tömegközlekedésben (egyéni fejlettség szerint). Szabálykövető magatartás.
* Kulturált együttműködés, részvétel életkorának, állapotának megfelelő közösségi munkában, a családi munkamegosztásban, házimunkában.
* A tanult, a begyakorolt életviteli szokások alkalmazása konkrét helyzetekben: ruházkodás, tisztálkodás, táplálkozás, takarékosság, tisztaság, rend megőrzésében.

TESTNEVELÉS ÉS SPORT

* A tanuló értse meg és hajtsa végre az utasításokat menetgyakorlatok közben.
* Törekedjen a tanult mozgásformák, gyakorlatok esztétikus, koordinált végrehajtására.
* Növekedjen az egyéni teljesítménye növekedjen.
* Tudjon egyenletes iramban 4-6 percig futni vagy futómozgást tartalmazó tevékenységet végezni.
* Törekedjen a maximális futósebesség elérésére rövidtávon, majd a sebesség minél hosszabb ideig történő tartására.
* Tudjon állórajtból indulni, ugrásoknál elrugaszkodásra hangsúlyt helyezni.
* Növekedjen a célba dobásoknál a találatszám, távolba dobásoknál az egyéni eredmény.
* Tudjon a tanult talajtornaelemekből összeállított egybefüggő talajgyakorlatot végrehajtani tanári segítséggel.
* Tudjon egyfajta szekrényugrást végrehajtani, segítségnyújtás mellett elvégezni.
* Alkalmazkodjon a labda méretéhez, súlyához, a repülő labda útjához, ívéhez, irányához, sebességéhez.
* Alkalmazzon egy számára megfelelő labdafogást, elkapást, birtoklást feladathelyzetben és játékban.
* Tudjon a játékhelyzetnek megfelelően helyezkedni, viselje el játék közben a kudarcokat.
* Tudjon a mellig érő vízben biztonságosan mozogni.